CELEX: C2007/140/70
Language: sk
Date: 2007-06-23 00:00:00
Title: Vec T-157/07: Žaloba podaná 9. mája 2007 – Organizácia mudžahedínov iránskeho ľudu/Rada Európskej únie

23.6.2007   
            
            
               SK
            
            
               Úradný vestník Európskej únie
            
            
               C 140/43
            
         Žaloba podaná 9. mája 2007 – Organizácia mudžahedínov iránskeho ľudu/Rada Európskej únie
   (Vec T-157/07)
   (2007/C 140/70)
   Jazyk konania: angličtina
   Účastníci konania
   
      Žalobkyňa: Organizácia mudžahedínov iránskeho ľudu (Auvers sur Oise, Francúzsko) (v zastúpení: J. P. Spitzer, advokát a D. Vaughan QC)
   
      Žalovaná: Rada Európskej únie
   Návrhy žalobkyne
   
               —
            
            
               zrušiť stále účinné rozhodnutia Rady:
               
                           —
                        
                        
                           nepreskúmať, v lehote šiestich mesiacov alebo neskôr, rozhodnutie Rady 2006/379/ES, v rozsahu v akom sa týka žalobkyne,
                        
                     
                           —
                        
                        
                           zachovať názov žalobkyne, až do dnešného dňa a do budúcnosti, na zozname teroristických organizácií uvádzanom v rozhodnutí Rady 2006/379/ES z 29. mája, ktoré sa stalo účinným k uvedenému dátumu, napriek rozsudku Súdu prvého stupňa T-228/02 z 12. decembra 2006 a povinnostiam Rady podľa článku 233 ES,
                        
                     
         
               —
            
            
               zaviazať žalovanú konať v súlade s jej zákonnými povinnosťami, ak sa to ukáže ako vhodné,
            
         
               —
            
            
               zaviazať žalovanú na zaplatenie škody vo výške 1 090 000 eur v prospech žalobkyne, ako je uvedené v prílohe 18 (pokračujúca škoda), a na zaplatenie úrokov z tejto sumy,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa sa domáha zrušenia niektorých listov Rady a požaduje náhradu škody, keďže Rada po šiestich mesiacoch nevykonala preskúmanie zoznamu osôb, skupín a subjektov, uvádzaného v rozhodnutí Rady 2006/379 (1), na ktoré sa uplatňuje nariadenie (ES) č. 2580/2001 (2) o určitých obmedzujúcich opatreniach zameraných proti určitým osobám a subjektom s cieľom boja proti terorizmu, a to zmrazenie finančných prostriedkov a iných finančných zdrojov, berúc do úvahy skutočnosť, že Rada ponechala názov žalobkyne na uvedenom zozname.
   Podľa žalobkyne Rada bola povinná vykonať preskúmanie zoznamu osôb zahrnutých na zoznam teroristických organizácií, a robiť to pravidelne, aspoň raz za šesť mesiacov. Žalobkyňa uvádza, že Rada tak, v súvislosti so zahrnutím názvu žalobkyne na zoznam teroristických organizácií, neurobila.
   Žalobkyňa ďalej uvádza, že podľa rozsudku Súdu prvého stupňa vo veci T-228/02, Organizácia mudžahedínov iránskeho ľudu/Rada, bola Rada povinná odstrániť názov žalobkyne z uvedeného zoznamu.
   
      (1)  Rozhodnutie Rady 2006/379/ES z 29. mája 2006, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu, a ktorým sa zrušuje rozhodnutie 2005/930/ES (Ú. v. EÚ L 144, s. 21).
   
      (2)  Nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (Ú. v. ES L 344, s. 70; Mim. vyd. 18/01, s. 207)